## Naputak za subvencioniranje stranog organiziranog turističkog prometa u 1999.

### NN 12/1999 (4.2.1999.), Naputak za subvencioniranje stranog organiziranog turističkog prometa u 1999.

# MINISTARSTVO TURIZMA

Na temelju članka 18. stavak 3. i članka 39. stavak 1. točka 1. Zakona
o sustavu državne uprave ("Narodne novine" broj 75/93.) u provođenju Zakona
o izvršavanju Državnog proračuna Republike Hrvatske za 1999. godinu, ministar
turizma donosi

## **NAPUTAK**

### **ZA SUBVENCIONIRANJE STRANOG ORGANIZIRANOG TURISTIČKOG PROMETA U 1999.**

I. OPĆI UVJETI

U cilju poticanja stranog turističkog prometa touroperatori, putničke
i turističke agencije (u daljem tekstu: Organizator) mogu ostvariti subvenciju
dijela troškova za ostvareni organizirani turistički zračni, cestovni i
pomorski prijevoz u 1999. godini.

*Subvenciju mogu ostvariti Organizatori paket aranžmana za strane
građane (u daljem tekstu: Program) koji uključuju:*

- boravak u Hrvatskoj s najmanje 3 polupansiona u svim smještajnim objektima
registriranim za komercijalno poslovanje od hotela do privatnih soba (dalje
u tekstu: smještajni objekt), u razdoblju od 1. siječnja do 11. srpnja
1999. (dalje u tekstu: predsezona) i od 25. kolovoza do 31. prosinca 1999.
(dalje u tekstu: posezona) te programi koji neprekidno traju najmanje 18
tjedana na jednoj destinaciji u bilo kojem razdoblju. Programi koji neprekidno
traju najmanje 18 tjedana na jednoj destinaciji u bilo kojem razdoblju
ostvaruju subvenciju tijekom cijelog razdoblja izvođenja programa,

- kružna putovanja (ture - najmanje 10 osoba u grupi), za organizirane
dolaske iz izvaneuropskih zemalja u Hrvatsku zrakoplovom, autobusom ili
brodom, te pod uvjetom da ostvare najmanje 3 noćenja s uslugom polupansiona,

- organizirani grupni prijevoz u posebno zakupljenim autobusima, zrakoplovima
ili plovilima od mjesta polaska grupe do mjesta korištenja usluge u hotelskom
i dr. smještaju, te povratak grupe na istoj relaciji (vožnje za vrijeme
boravka u destinaciji nisu uključene),

- organizirani grupni prijevoz na redovnim zračnim, brodskim i trajektnim
linijama u dolasku i povratku grupe (najmanje 10 osoba u grupi).

Ako se turisti jedne organizirane grupe u dolasku i povratku prevoze
istim autobusom na više usputnih destinacija, subvencija se priznaje za
krajnju destinaciju ali samo pod uvjetom da za tu destinaciju ima najmanje
5 putnika.

Ako više Organizatora putovanja koristi isto prijevozno sredstvo zakupljeno
na cijelo, zahtjev za subvenciju ima pravo podnijeti onaj Organizator koji
je zakupoprimac, s time da podnosi cjelokupnu dokumentaciju od svih organizatora.
Iznimno zahtjev za subvenciju može podnijeti svaki Organizator zasebno
uz pismenu suglasnost Organizatora koji je zakupio prijevozno sredstvo
na cijelo.

*Zahtjev za subvenciju podnosi se uz sljedeću dokumentaciju:*

- kopiju ugovora o zakupu kapaciteta s uslugom polupansiona direktno
sa smještajnim objektom ili indirektno s hrvatskom putničkom agencijom
uz potvrdu smještajnog objekta da su podmirene sve obveze (uz prvi zahtjev).
Iznimno za ad hoc grupe kopiju ponude/potvrde rezervacije kapaciteta/računa
s najmanje uslugom polupansiona,

- ovjerenu listu putnika i potvrdu o izvršenom plaćanju smještajnom
objektu ili hrvatskoj putničkoj agenciji, od koje su zakupljeni kapaciteti
za korištenje usluge polupansiona na obrascu SU-4 koji je sastavni dio
ovog Naputka. Iznimno kod većih programa sa zračnim ili cestovnim prijevozom
moguće je dostaviti flight ili rooming listu ovjerenu od strane smještajnog
objekta ili hrvatske posredničke agencije uz pismenu izjavu smještajnog
objekta da su sve obveze podmirene.

*Dodatno za autobusni prijevoz* potrebno je dostaviti:

- obrazac zahtjeva SU-1, koji je sastavni dio ovog Naputka,

- kopiju putnog naloga za posebnu vožnju autobusom ili račun ili fotokopiju
računa prijevoznika iz kojeg su vidljivi podaci o: polaznom mjestu i odredištu
grupe, broju sjedala u autobusu, datumu izvršene vožnje i ostvarenom broju
kilometara. Priznaje se najkraća kilometraža na navedenoj relaciji. Vožnje
za vrijeme boravka u destinaciji su isključene iz kilometraže,

- račun ili fotokopiju računa za plaćenu cestarinu, mostarinu, tunelarinu
i trajekt.

*Dodatno za zračni prijevoz* potrebno je dostaviti:

- obrazac zahtjeva SU-2, koji je sastavni dio ovog Naputka,

- kod zakupa zrakoplova na cijelo kopiju ugovora sa zračnim prijevoznikom
iz kojega su vidljivi podaci o: broju sjedala u zrakoplovu, polazna i odredišna
zračna luka, broj planiranih vožnji (uz prvi zahtjev),

- kod zakupa najmanje 10 sjedala na redovnim linijama ili kopiju ugovora
o zakupu sjedala iz kojeg je vidljivo: broj zakupljenih sjedala, polazišna
i odredišna zračna luka, razdoblje zakupa ili račun ili fotokopiju računa
zračnog prijevoznika (uz prvi zahtjev).

*Dodatno za ture* po Hrvatskoj potrebno je dostaviti:

- obrazac zahtjeva SU-2, koji je sastavni dio ovog Naputka,

- kopiju itinerera za grupu na koju se zahtjev odnosi,

- kopiju zrakoplovnih karata za svakog putnika ili račun prijevoznika/putničke
agencije iz kojeg su vidljivi podaci o: broju osoba, relaciji i datumu
putovanja.

*Dodatno za pomorski prijevoz* potrebno je dostaviti:

- obrazac zahtjeva SU-3, koji je sastavni dio ovog Naputka,

- kopiju ugovora o zakupu plovila na cijelo ili dijela plovila iz kojeg
su vidljivi podaci o: polaznom mjestu i odredištu plovila, broju nautičkih
milja od mjesta polaska do odredišta plovila, broju sjedala zakupljenog
plovila, planirani broj vožnji za svaku liniju i prosječnoj potrošnji goriva
za zakupljenu relaciju (uz prvi zahtjev),

- kopiju računa ili fotokopiju računa pomorskog prijevoznika, u slučaju
obračuna subvencije po računu prijevoznika.

Cijeneći kretanja i stvarne prilike na pojedinim emitivnim tržištima,
Ministarstvo turizma može, sukladno općem interesu turizma, utvrđivati
i drugačije uvjete subvencioniranja na osnovi posebnih programa i pojedinačnih
zahtjeva organizatora.

Subvencija se obračunava u kunama. Ministarstvo turizma po odbitku bankarskih
troškova kunski iznos subvencija isplaćuje Organizatoru na račun u inozemstvo
u nacionalnoj valuti zemlje u kojoj Organizator putovanja ima sjedište,
odnosno po nalogu Organizatora.

II. OBUHVAT SUBVENCIONIRANIH PODRUČJA I RAZDOBLJE SUBVENCIONIRANJA

Subvencija se primjenjuje na području cijele Hrvatske za sve Programe
navedene u Općim uvjetima i realizirane polaske u razdoblju od 1. siječnja
do 11. srpnja (predsezona) i od 25. kolovoza do 31. prosinca 1999. (posezona)
i programe koji u kontinuitetu (lancu) traju najmanje 18 tjedana na jednoj
destinaciji u bilo kojem razdoblju tijekom 1999. godine.

III. AUTOBUSNI PRIJEVOZ

Subvencija se može ostvariti samo za posebno zakupljeni autobus.

*1. Visina subvencije za Programe u predsezoni i posezoni te za Programe
u trajanju najmanje 18 tjedana u kontinuitetu na jednoj destinaciji u bilo
kojem razdoblju iznosi:*

- za autobus od 25-39 sjedala               1,50 kn po km

- za autobus od 40-60 sjedala               2,00 kn po km

- za autobus s više od 60 sjedala           3,00 kn po km.

Subvencija se ostvaruje u cijelosti ako je popunjenost autobusa najmanje
70%. U slučaju da je popunjenost autobusa manja od propisane, ukupan iznos
subvencije umanjuje se onoliko posto koliko je popunjenost manja od tražene.

Radi načina obračuna subvencije za programe u trajanu od najmanje 18
tjedana u kontinuitetu Organizator je dužan prije početka programa Ministarstvu
turizma dostaviti pismeni zahtjev s ugovorima o zakupu autobusa i smještajnih
kapaciteta.

Temeljem zahtjeva Ministarstvo turizma izdaje suglasnost za način obračuna
subvencije.

*2.* Za programe s autobusnim prijevozom, osim subvencije po kilometru
ostvarene vožnje u razdoblju subvencioniranja Organizatoru *se u cijelosti
i na cijeloj relaciji priznaju i troškovi cestarina, mostarina, tunelarina,
te troškovi prijevoza autobusa na redovnim lokalnim trajektnim linijama*
(isključene dužobalne vožnje sa sjevernog Jadrana prema Dalmaciji).

Zahtjevi za subvenciju se podnose i označavaju rastućim brojem posebno
za svako odredište i svaku izvršenu vožnju.

Dostavne vožnje do mjesta polaska grupe se ne priznaju.

Za svaku grupu putnika (tj. autobus) priznaje se samo jedna povratna
vožnja na najkraćoj relaciji (prazne vožnje isključene, kao i ostvarena
kilometraža za vrijeme izleta).

IV. POMORSKI PRIJEVOZ

Subvencija u pomorskom organiziranom turističkom prijevozu priznaje
se samo za vožnje od mjesta polaska do mjesta u kojem turisti počinju koristiti
hotelske usluge, te u povratku grupe na istoj relaciji i to:

- dužobalne vožnje sa sjevernog Jadrana prema Dalmaciji koje mogu biti
jedini ili dio kombiniranog prijevoza,

- međunarodne vožnje iz Italije prema Hrvatskoj koje mogu biti jedini
ili dio kombiniranog prijevoza,

- vožnje kopno-otoci-kopno ili otok-otok kao dio kombiniranog prijevoza.

Subvencija se ne može ostvariti za vožnje plovilima na krstarenjima
tijekom boravka u Hrvatskoj. Zahtjev za subvenciju za pomorski prijevoz
koji je dio kombiniranog prijevoza s autobusom ili zrakoplovom podnosi
se istovremeno sa zahtjevom za ostale vrste prijevoza.

*1. Zakup plovila na cijelo ili dijela plovila*

Subvenciju mogu ostvariti Organizatori koji od hrvatskog pomorskog prijevoznika
zakupe plovilo na cijelo za sve vožnje iz stavka 1. ove točke u visini
od:

2,50 kn po litri utrošenog goriva ili 25% od stvarno plaćenog računa
prijevozniku.

Subvencija se ostvaruje u cijelosti ako je popunjenost plovila najmanje
70%.

Ako je popunjenost plovila manja od propisane ukupni iznos subvencija
umanjuje se onoliko posto koliko je popunjenost manja od tražene.

Subvenciju u visini 25% stvarno plaćenog računa prijevozniku mogu ostvariti
i Organizatori za najmanje 20 zakupljenih sjedala na plovilu. Subvencija
se ostvaruje po realiziranom putniku.

Zahtjevi za subvencije u pomorskom prometu za zakup plovila na cijelo
ili dijela plovila podnose se posebno i označavaju rastućim brojem za svaku
liniju i vožnju.

Ako je pomorski prijevoz dio kombiniranog prijevoza grupe, zahtjev za
subvenciju podnosi se istovremeno sa zahtjevom za drugu vrstu prijevoza
uz cjelokupnu propisanu dokumentaciju.

*2. Redovne brodske i trajektne linije za grupni prijevoz*

Za grupu od ostvarenih najmanje 10 putnika na redovnim brodskim i trajektnim
linijama hrvatskih domaćih prijevoznika ili stranih nacionalnih prijevoznika
prema Hrvatskoj, na dužobalnim linijama, te na linijama kopno-otoci-kopno
odobrava se subvencija u visini 25%, od stvarno plaćene cijene karte.

Ako je prijevoz redovnim brodskim i trajektnim linijama dio kombiniranog
prijevoza grupe, zahtjev za subvenciju podnosi se istovremeno sa zahtjevom
za drugu vrstu prijevoza uz obrazac zahtjeva SU-3 koji je sastavni dio
ovog Naputka i kopiju plaćene karte ili kopiju računa za plaćene karte
za putnike.

Ako je prijevoz redovnim brodskim i trajektnim linijama jedini prijevoz
Organizator podnosi zahtjev sa cjelokupno propisanom dokumentacijom i obrascima
kao kod zakupa plovila na cijelo.

V. ZRAČNI PROMET

Subvenciju u zračnom prometu Organizator može ostvariti za zakup zrakoplova
na cijelo, dijela zrakoplova na cijelo ili najmanje 10 ostvarenih putnika
na redovnim linijama.

Visina subvencije po dovedenom putniku iznosi:

*1. Charteri:*

a) Programi za polaske u predsezoni (1. siječnja - 11. srpnja) i polaske
u posezoni (25. kolovoza - 31. prosinca):

- za jednokratne (ad hoc) programe i za programe u trajanju do 5 tjedna
ukupno u predsezoni i posezoni, s najmanje jednim dolaskom tjedno u jednu
zračnu luku

*\* 180,00 kn po putniku za sva odredišta osim odredišta na otocima*

*\*200,00 kn po putniku za sva odredišta na otocima, uključivo i poluotok
Pelješac*

- za programe u trajanju od 6 do 10 tjedana ukupno u predsezoni i posezoni,
s najmanje jednim dolaskom tjedno u jednu zračnu luku

*\* 200,00 kn po putniku za sva odredišta osim odredišta na otocima*

*\* 240,00 kn po putniku za sva odredišta na otocima, uključivo i poluotok
Pelješac.*

- za programe u trajanju od 11 i više tjedana ukupno u predsezoni i
posezoni s najmanje jednim dolaskom tjedno u jednu zračnu luku

*\* 200,00 kn po putniku za sva odredišta osim odredišta na otocima*

*\* 300,00 kn po putniku za sva odredišta na otocima, uključivo i poluotok
Pelješac.*

b) Programi u trajanju od najmanje 18 tjedana u kontinuitetu:

- za programe u trajanju od najmanje 18 tjedana u kontinuitetu s najmanje
jednim dolaskom tjedno u jednu zračnu luku u bilo kojem razdoblju tijekom
1999. godine.

*\* 250,00 kn po putniku za sva odredišta osim odredišta na otocima*

*\* 300,00 kn po putniku za sva odredišta na otocima, uključivo i poluotok
Pelješac.*

Radi načina obračuna subvencije za programe u trajanju od najmanje 18
tjedana u kontinuitetu Organizator je dužan prije početka programa Ministarstvu
turizma dostaviti pismeni zahtjev s ugovorima o zakupu zrakoplova i smještajnim
kapacitetima.

Temeljem zahtjeva Ministarstvo turizma izdaje suglasnost za način obračuna
subvencije. Ako charter postavi strana zrakoplovna kompanija, a organizatori
putovanja zakupe dio chartera subvenciju ne mogu ostvariti niti organizatori
putovanja, niti zračna kompanija.

*2. Zračni mostovi*

Croatia Airlines će u razdoblju od 1. travnja do 15. listopada 1999.
god. postaviti sezonske zračne mostove iz Velike Britanije, Njemačke, Francuske,
Nizozemske i Belgije.

Organizatori koji za grupni prijevoz iz navedenih zemalja zakupe sjedala
na posebnim sezonskim zračnim mostovima hrvatskog nacionalnog zračnog prijevoznika
Croatia Airlinesa subvenciju ostvaruju prilikom navedenog zakupa, te je
ne mogu ostvariti od Ministarstva turizma po drugim osnovama.

O uvjetima i načinu refundacije naprijed navedene subvencije Croatia
Airlines i Ministarstvo turizma sklapaju posebni ugovor.

*3. Redovne linije*

- za grupe od min. 10 putnika u predsezoni i posezoni

*\* 180,00 kn po putniku za sva odredišta osim odredišta na otocima*

*\* 220,00 kn po putniku za sva odredišta na otocima, uključivo i poluotok
Pelješac.*

- za programe na redovnim linijama u razdoblju od 1. 1. - 1. 4. u trajanju
najmanje 6 tjedana u kontinuitetu i od 15. 10. - 31. 12. 1999. za programe
u trajanju najmanje 6 tjedana u kontinuitetu (lancu) ili za programe od
najmanje 18 tjedana ukupno u predsezoni i posezoni, s najmanje jednim dolaskom
tjedno u jednu zračnu luku (izuzev na zračnim mostovima).

*\* 250,00 kn po putniku za sva odredišta osim odredišta na otocima*

*\* 300,00 kn po putniku za sva odredišta na otocima, uključivo i poluotok
Pelješac.*

Za grupe manje od 10 putnika subvencija se ne ostvaruje.

Subvencija se ne može ostvariti za autobusne transfere od zračnih luka
do smještajnog objekta.

Zahtjev za subvenciju podnosi se i označava rastućim brojem zasebno
za svaku zračnu liniju i svaku vožnju.

Ako više Organizatora koristi isti zrakoplov zakupljen na cijelo, zahtjev
za subvenciju podnosi Organizator zakupoprimac sa cjelokupnom dokumentacijom
od svih organizatora. Iznimno, zahtjev za subvenciju može podnijeti svaki
Organizator zasebno uz pismenu suglasnost Organizatora koji je zakupio
zrakoplov na cijelo.

VI. KRUŽNA PUTOVANJA (TURE) PO HRVATSKOJ

Organizator putovanja ostvaruje pravo na subvenciju za organizirana
grupna kružna putovanja (ture - minimum 10 putnika u grupi) za putnike
iz izvaneuropskih zemalja koji u Europu dolaze zrakoplovom, a u Hrvatsku
autobusom, brodom ili zrakoplovom, te u Hrvatskoj ostvare najmanje 3 noćenja
s uslugom polupansiona na kružnom putovanju autobusom.

Visina subvencije iznosi:

* 210,00 kn po realiziranom putniku.

Za kružne ture organizator ne može ostvariti subvenciju po drugim osnovama
iz ovog Naputka.

Način dostavljanja dokumentacije za kružne ture naveden u Općim uvjetima.

VII. PODNOŠENJE ZAHTJEVA

Zahtjev za subvenciju podnosi se samo na propisanim obrascima i uz priloženu
potpunu dokumentaciju na adresu:

Ministarstvo turizma (za subvenciju)

Ulica grada Vukovara 78, 10 000 ZAGREB, HRVATSKA

Krajnji rok za podnošenje zahtjeva je:

* 15. rujna 1999. godine za polaske ostvarene do kraja srpnja 1999.
* 15. studenog 1999. godine za polaske ostvarene u kolovozu i rujnu
* 15. prosinca 1999. godine za polaske ostvarene u listopadu i studenom
* 15. siječnja 2000. godine za polaske ostvarene u prosincu 1999.

Po zahtjevima koji stignu s nepotpunom dokumentacijom i nakon navedenih
rokova ne može se ostvariti subvencija.

Organizator koji do 1. veljače 1999. godine ne podmiri sve obveze iz
prethodnih godina prema hrvatskim partnerima (hoteli i dr. smještajni objekti
registrirani za komercijalno poslovanje, putničke agencije i dr. pravne
osobe) nema pravo na subvenciju za 1999. godinu.

Zahtjevi i kontrola dokumentacije za subvencije, te izvršene ugostiteljske,
hotelske, agencijske i dr. usluga podliježu nadzoru Državnog inspektorata
Republike Hrvatske.

U slučaju spora nadležan je arbitražni sud u Zagrebu.

Klasa: 421-03/98-01/35
Urbroj: 529-03/98-1
Zagreb, 22. siječnja 1999.

Ministar
**Sergej Morsan,** v. r.

```
                                                        SU-1

REPUBLIKA HRVATSKA
MINISTARSTVO TURIZMA

                ZAHTJEV ZA SUBVENCIJU ZA ODMORIŠNE PROGRAME U
                   STRANOM CESTOVNOM TURISTIČKOM PROMETU

                                                              No_____
 1.     Naziv i sjedište Agencije ___________________________________
 2.     Naziv i sjedište komercijalnog objekta u koji se organizirano
        upućuju turisti _____________________________________________
 3.     Mjesto polaska grupe ________________________________________
 4.     Datum   a) polaska grupe ____________________________________
                b) povratka grupe ___________________________________
 5.     Dužina boravka grupe u turističkom odredištu ________________
 6.     Naziv i sjedište prijevoznika _______________________________
 7.     Registarski broj autobusa ___________________________________
 8.     Ukupan broj sjedala u autobusu ______________________________
 9.     Ukupan broj turista u grupi _________________________________
10.     Početna kilometraža autobusa u mjestu polaska grupe
        _____________________________________________________________
11.     Završna kilometraža autobusa u mjestu povratka grupe
        _____________________________________________________________
12.     Ostvareni broj kilometara od mjesta polaska do odredišta u od-
        lasku i povratku (najkraća relacija) _________________________
13.     Iznos tražene subvencije:
        a) ostvareni broj km _______ x _______ kn = ______________ kn
        b) cestarina _____________________________________________ kn
        c) mostarina _____________________________________________ kn
        d) tunelarina ____________________________________________ kn
        e) trajekt za autobus _____________________________________kn
        Ukupan iznos subvencije (a+b+c+d+e) ______________________ kn
14.     Naziv i sjedište banke i broj računa Agencije  ______________
        _____________________________________________________________

        Mjesto i datum podnošenja zahtjeva              Žig i potpis
        ___________________________________     _____________________

                                                                SU-2

REPUBLIKA HRVATSKA
MINISTARSTVO TURIZMA

                ZAHTJEV ZA SUBVENCIJU ZA ODMORIŠNE PROGRAME
                   U STRANOM ZRAČNOM TURISTIČKOM PROMETU

                                                        No_______
 1.     Naziv i sjedište Agencije _______________________________
 2.     Naziv i sjedište komercijalnog objekta u koji se organizi-
        rano upućuju turisti ____________________________________
 3.     Polazna zračna luka _____________________________________
 4.     Dolazna zračna luka  ____________________________________
 5.     Broj leta i datum
        a) polaska grupe  _______________________________________
        b) povratka grupe  ______________________________________
 6.     Dužina boravka grupe u turističkom odredištu  ___________
 7.     Naziv i sjedište zračnog prijevoznika ___________________
 8.     Vrsta zrakoplova i ugovoreni broj sjedala
        - na cijelo  ____________________________________________
        - na redovnoj liniji  ___________________________________
 9.     Broj putnika u grupi  ___________________________________
10.     Iznos tražene subvencije:
        a) broj ostvarenih putnika u zrakoplovu na cijelo
        ______ x ________ kn = _______________________ kn
        b) broj ostvarenih putnika na redovnoj liniji
        ______- x _______ kn = _______________________ kn
11.     Naziv i sjedište banke i broj računa Agencije
        _________________________________________________________

        Mjesto i datum podnošenja zahtjeva      Žig i potpis
        ___________________________________   ___________________

                                                        SU-3

REPUBLIKA HRVATSKA
MINISTARSTVO TURIZMA

                ZAHTJEV ZA SUBVENCIJU ZA ODMORIŠNE PROGRAME U
                   DOMAĆEM POMORSKOM TURISTIČKOM PROMETU

                                                        No_____
 1.     Naziv i sjedište Agencije _____________________________
 2.     Naziv i sjedište komercijalnog objekta u koji se organi-
        zirano upućuju turisti  ________________________________
 3.     Mjesto polaska grupe   _________________________________
 4.     Polazna luka grupe   ___________________________________
 5.     Dolazna luka grupe   ___________________________________
 6.     Datum i vrijeme
        a) polaska grupe   _____________________________________
        b) povratka grupe   ____________________________________
 7.     Dužina boravka grupe u turističkom odredištu  __________
 8.     Naziv i sjedište pomorskog prijevoznika  _______________
 9.     Podaci o plovilu:
        a) Vrsta  ______________________________________________
        b) Naziv  ______________________________________________
        c) Broj sjedala  _______________________________________
10.     Ukupan broj turista u grupi  ___________________________
11.     Broj nautičkih milja u dolasku i povratku ______________
12.     Vrsta i potrošnja goriva po jednoj NM  _________________
13.     Ukupna potrošnja goriva (11x12) ________ NM x __________
        L = _________ L
14.     Iznos subvencije za najam cijelog ili dijela plovila ___
        L x 2,5 kn = ____________ kn
15.     Iznos tražene subvencije za pomorski prijevoz na redovnim
        linijama:
        a) ostvareni broj putnika _______________________________
        b) cijena karte ili ugovoreni iznos po putniku ______kn x
        25% = ________ kn
        c) ukupna cijena prijevoza (axb)
         ___________ x  ___________ kn = _____________________ kn
         a            b
16.     Naziv i sjedište banke i broj računa Agencije
        _________________________________________________________

        Mjesto i datum podnošenja zahtjeva      Žig i potpis
        ____________________________________   __________________

                                                SU-4
                        POTVRDA
Kojom odgovorna osoba komercijalnog objekta* potvrđuje
da je putnička/turistička agencija ___________________
podmirila obvezu za pružene hotelske usluge na temelju
_________ polupansiona za broj _________ gostiju prema
dolje navedenom popisu, koji su boravili u hotelu ____
_________ u razdoblju __________________1999.

        Datum           Žig i potpis odgovorne osobe
                        u komercijalnom objektu
__________________    ___________________________________

                        POPIS GOSTIJU
 1. _____________________       31. _____________________
 2. _____________________       32. _____________________
 3. _____________________       33. _____________________
 4. _____________________       34. _____________________
 5. _____________________       35. _____________________
 6. _____________________       36. _____________________
 7. _____________________       37. _____________________
 8. _____________________       38. _____________________
 9. _____________________       39. _____________________
10. _____________________       40. _____________________
11. _____________________       41. _____________________
12. _____________________       42. _____________________
13. _____________________       43. _____________________
14. _____________________       44. _____________________
15. _____________________       45. _____________________
16. _____________________       46. _____________________
17. _____________________       47. _____________________
18. _____________________       48. _____________________
19. _____________________       49. _____________________
20. _____________________       50. _____________________
21. _____________________       51. _____________________
22. _____________________       52. _____________________
23. _____________________       53. _____________________
24. _____________________       54. _____________________
25. _____________________       55. _____________________
26. _____________________       56. _____________________
27. _____________________       57. _____________________
28. _____________________       58. _____________________
29. _____________________       59. _____________________
30. _____________________       60. _____________________

        Potpis odgovorne osobe
        u komercijalnom objektu
        ________________________
* Pod komercijalnim objektom se smatraju svi smještajni
objekti registrirani za komercijalno poslovanje od hotela
do privatnih soba. Ako je zakup kapaciteta, s najmanje
uslugom polupansiona, izvršen preko hrvatske posredničke
agencije ista ovjerava obrazac SU-4.

```

Naputak, NN 12/1999-286